Pappa Jan Vidar Roggenbiehl synes det var dårlig gjort av bussjåføren som ba sønnen Andre Molvik Aasen (12) gå av fordi sjåføren ikke hadde vekslepenger. Foto: Fredrik Nordahl

Sjåføren kunne ikke veksle hundrelappen – André (12) ble kastet av skolebussen

Bussjåføren sa han ikke kunne veksle 100-lappen, så da ble André sendt ut i kulda istedenfor å bli kjørt til skolen.

Torsdag morgen står 12-åringen fra Skien og venter på busstoppet på Gulset. André Molvik Aasen har med seg en 100-lapp fra pappa, Jan Vidar Roggenbiehl, fordi busskortet han vanligvis bruker ikke var å finne i morgenrushet hjemme i Orrfuglveien.

– Jeg skulle betale, men sjåføren sa han ikke kunne veksle. Så da ba han meg gå ut av bussen, forteller André.

Pappa Jan Vidar fikk dermed en noe fortvilet telefon på morgenkvisten fra en smålei sønn som sto med ranselene på og en ubrukt 100-lapp i hånda, og så bussen fare av sted uten han.

Tok neste buss

– Etter litt overtalelse fikk jeg André til å prøve neste buss som kom ti minutter senere. Da gikk det bra, og sjåføren ville ta imot pengene hans, sier Jan Vidar.

Likevel spør han seg:

André prøvde neste buss og fikk love til å være med.

– Er det slik at en 12-åring skal bli kastet av bussen fordi busselskapet ikke kan veksle en 100-lapp?

Han har også stilt dette konkrete spørsmålet til Nettbuss som dekker strekningen fra Gulset til Skien sentrum. Avdelingsleder i Nettbuss Grenland, Mariann Ringsjø har forsøkt å komme til bunns i saken.

Ulike versjoner

– Jeg har vært i kontakt med Roggenbiehl og hørt historien til sønnen hans. På bakgrunn av det har jeg tatt kontakt med en del av sjåførene som kjører den aktuelle strekningen. Nå er det jo slik at en historier som regel har to sider. Blant sjåførene jeg har snakket med er det ingen som har samme versjon, sier hun.

Men Ringsjø ønsker å understreke at selskapet etterstreber å vise smidighet. Og:

– I sånne tilfeller som blir beskrevet så tar man jo bare med passasjeren, sier hun.

Artikkelen fortsetter under annonsen.

Jan Vidar og André er fornøyd med at Nettbuss tok dem imot slik de gjorde.

– Og det kan jo være at bussjåføren bare hadde en dårlig dag. Det er lov. Likevel synes jeg at det må gå an, i et serviceyrke som bussjåfører tross alt er i, å vise forståelse overfor en 12-åring med en 100-lapp i ti minusgrader, sier han og legger til:

– Skal ha skryt

– Jeg synes Nettbuss har tatt saken vår opp på nyttig vis. Det skal de ha skryt for. Nå vet jeg at de har diskutert dette internt på profesjonelt vis, og sørget for tiltak at det ikke skal skje igjen, sier Jan Vidar.

– Ja, det vesentlige er at vi forsøker å løse slike saker, sier Mariann Ringsjø.